FI Euroopan unionin virallinen lehti C 138/37

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 138/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”HOFER RINDFLEISCHWURST”

EY-N:o: DE-PGI-0005-0722-10.10.2008

SMM ( X ) SAN ( )

1. Nimi:

Hofer Rindfleischwurst

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 Lihavalmisteet

3.2 Kuvaus 1 kohdassa nimetystä tuotteesta:

Hofer Rindfleischwurst on levitteeksi soveltuva muodoltaan pitkänomainen raakamakkara. Levitettävä makkaramassa täytetään (sellofaanista tehtyyn) tekosuoleen, jonka läpimitta on 40–55 mm. Läpimitasta riippuen yksittäinen Hofer Rindfleischwurst on enintään 50 cm pitkä ja painaa 150–800 g. Makkaran väri on miellyttävällä tavalla voimakkaan lihanpunainen.

Hofer Rindfleischwurstin maku on tuotteelle ominainen, hienostuneen mausteinen ja kevyesti pippurinen. Lisäksi kylmäsavustus pyökkisavulla antaa sille miellyttävän savun aromin.

Hofer Rindfleischwurst on levitteeksi soveltuva hienonnettu raakamakkara, joka erottuu muista tuoreutensa ansiosta. Sen erityinen maku ja aromi säilyvät ainoastaan 2–3 päivää, minkä vuoksi sitä ei ole tarkoitettu varastoitavaksi pidempään.

Tyhjiöpakattuna Hofer Rindfleischwurst säilyy hieman pidempään (vähintään 10 päivää). Tämä edellyttää kuitenkin, että tyhjiöpakattu tuote säilytetään viileässä.

Hofer Rindfleischwurstin muita laatuominaisuuksia ovat tasaisen punainen väri, erinomainen levittyvyys ja massan tasainen rakenne.

Koska Hofer Rindfleischwurstin raaka-aineena käytetään vähärasvaista naudanlihaa, tuote sisältää runsaasti muuta lihaproteiinia kuin sidekudosproteiinia. Hofer Rindfleisch -naudanlihassa on oltava vähintään 10 % sidekudosproteiinitonta lihaproteiinia. Riippumattoman yritys- ja laadunvalvontalautakunnan Baijerin lihakauppa-alaa koskevissa selvityksissä Hofer Rindfleischwurstin teknisiksi ominaisuuksiksi saatiin seuraavat arvot: vesipitoisuus 50–55 %, rasvapitoisuus 25–30 % ja sianlihan ja selkärasvan osuus enintään 30 %.

Tärkeimmät lisäaineet ovat nitriittisuola ja punaista väriä lisäävä askorbiinihappo, joiden osuudet ovat 2,5 % ja 0,5 %. Pääasiallisina mausteina käytetään suolaa ja hienoksi jauhettua pippuria, mutta maun parantamiseksi tai eriyttämiseksi on sallittua lisätä erilaisia maustesekoituksia pieninä määrinä.

3.3 Raaka-aineet (ainoastaan jalostetut tuotteet):

Raaka-aineina käytettävän lihan ja rasvan laatu on ensiarvoisen tärkeä Hofer Rindfleischwurstin asianmukaisen valmistuksen kannalta. Parhaana pidetään täysikasvuisten ja vanhempien teuraseläinten lihaa, jonka etuja ovat voimakas väri ja hyvin varttunut liha. Valmistukseen käytetään naudan- ja sianlihaa. Nuorten nautojen lihaa ei käytetä Hofer Rindfleischwurstin valmistukseen. Sen pääasiallinen raaka-aine on vähärasvainen R I -luokan naudanliha, josta on poistettu jänteet (osuus 2/3), ja S VIII -luokan sian selkärasva (osuus 1/3). Selkärasvan mukana voidaan lisätä vähäinen määrä S I -luokan sianlihaa, mutta käytäntö on pikemminkin harvinainen.

Naudanliha on yleensä peräisin naaraspuolisista eläimistä ja harvemmin sonneista. Lihana käytetään potkaa, jonka rasvapitoisuus on noin 5 %. Jos käytetään sianlihaa, se on siankinkkua, jonka rasvapitoisuus on noin 4 %. Selkärasvan rasvapitoisuus on noin 70 %.

Hofer Rindfleischwurstille on ominaista korkea laatu ja tuoreus. Sen valmistukseen käytetään yksinomaan juuri teurastetun eläimen lihaa. Tuotantoprosessiin ei käytetä kypsytettyä, riippunutta tai jäädytettyä lihaa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Hofer Rindfleischwurstin valmistus tapahtuu maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Hofin kaupungin alue ja Hofin piirikunta (Landkreis)

5. Yhteys maantieteelliseen alueeseen:

5.1 Maantieteellisen alueen erityisyys:

Hofer Rindfleischwurstilla on yli 50-vuotiset perinteet yksilöidyllä maantieteellisellä alueella.

Vuonna 1950 lihamestari Hans Millitzer valmisti Hofissa ensimmäistä kertaa naudanlihamakkaraa vähärasvaisesta naudanlihasta. Hänen oppipoikansa Gottfried Rädlein jatkoi perinnettä valmistamalla Hofer Rindfleischwurstia Hofissa omassa yrityksessään vuosina 1962–1993, jolloin tuotteen maine levisi myös kauas kaupungin rajojen ulkopuolelle.

Kysyntä oli niin suurta, että Gottfried Rädlein jalosti makkaraksi viikoittain jopa 15 naudan takaneljännestä. Hän valmisti toisinaan jopa sunnuntaisin ja juhlapäivinä Rindfleischwurstia oman erityisreseptinsä mukaan. Levitettävänä raakamakkarana se oli todellinen tuoretuote, minkä vuoksi sen erityinen maku ja aromi säilyivät vain 2–3 päivää. Koska Hofer Rindfleischwurst on erityisen vähärasvainen ja terveellinen tuote, jopa lääkärit suosittelivat sitä.

Myöhempinä vuosina useat muutkin alueen lihamestarit kiinnostuivat Hofer Rindfleischwurstin valmistuksesta ja halusivat tuottaa ja tarjota markkinoille tätä perinteistä tuotetta. Tammikuussa 1993 Gottfried Rädleinin liike siirtyi tunnetulle hofilaiselle lihamestarille Albert Schillerille, joka vielä tänäänkin on erikoistunut Hofer Rindfleischwurstin valmistukseen Gottfried Rädleinin oppien mukaan. Hofin lihamestarikillan silloisen suurmestarin ansiosta Hofer Rindfleischwurstin valmistusohje sisällytettiin vuonna 1993 Saksan liittotasavallan lihavalmisteiden luetteloon numerolla 2.2120.1.

5.2 Tuotteen erityisyys:

Kuten edellä on esitetty, Hofer Rindfleischwurst on laadukas ja maultaan erityinen tuote, joka on tunnettu ja hyvin arvostettu alueellinen erikoisuus varsinkin Hofin kaupungissa ja sitä ympäröivässä piirikunnassa. Se ei ole pidetty ja haluttu tuote pelkästään paikallisen väestön keskuudessa, vaan myös muualta tulevat vieraat arvostavat sitä suuresti. Tuotteen merkityksestä ja tunnettuudesta todistaa myös sen sisällyttäminen Saksan elintarvikeluetteloon.

Hofer Rindfleischwurst on jo huomioitu ja palkittu useilla makkaramessuilla. Yksilöidyn maantieteellisen alueen lihamestarit osallistuvat Baijerin lihamestareiden yhdistyksen vuosittain järjestämään laatuarviointiin esitelläkseen Hofer Rindfleischwurstin, ja tähän asti tuote on aina palkittu kulta- tai hopeamitalilla. Vastaavanlaisia tuloksia on saavutettu kansallisella tasolla myös Saksan elintarvikealan yhdistyksen (DLG) järjestämissä laatuarvioinneissa. Huhtikuussa 2009 Hofissa pidetyssä viimeisimmässä Oberfrankenin elintarvikenäyttelyssä järjestettiin myös makkaratuotteiden yleinen laatuarviointi, ja paikalliset tiedotusvälineet kertoivat vuolaasti Hofer Rindfleischwurstin alueellisena tuotteena saavuttamasta maineesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Hofer Rindfleischwurst on Hofin alueelle tyypillinen tuote. Se on lähtöisin Hofin alueelta, ja sitä valmistetaan paikallisissa yrityksissä yli 50-vuotisten perinteiden ja erityisten valmistusohjeiden ja -menetelmien mukaisesti. Siksi tuotteen maine ja arvostus ovat voimakkaasti sidoksissa sen alkuperään yksilöidyllä maantieteellisellä alueella.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Markenblatt, nide 16, 18.4.2008, osa 7a-aa, s. 31 817

(http://register.dpma.de/DPMAregister/geo/detail.pdfdownload/106)

(1) EUVL L 93, 31.3.2006, s. 12.